ΤΕΛΕΥΤΑΙΑ ΕΝΗΜΕΡΩΣΗ 14:12

Αντίθετα απ’ όσα δήλωσε μόλις χτες ο πρωθυπουργός Αλέξης Τσίπρας, για μείωση του ΦΠΑ σε πέντε νησιά του Αιγαίου που δέχονται τον όγκο των προσφυγικών ροών, "για όσο διαρκεί η προσφυγική κρίση και όσο θα είμαι πρωθυπουργός", η έκδοση του σχετικού ΦΕΚ ήρθε να τον διαψεύσει.

Παρότι ο Αλέξης Τσίπρας από τις Βρυξέλλες ανακοίνωσε ότι Λέσβος, Χίος, Σάμος. Κως και Λέρος θα υπαχθούν για το διάστημα που προσδιόρισε σε καθεστώς μειωμένου ΦΠΑ, η επισημοποίηση της απόφασης μέσω της πράξης νομοθετικού περιεχομένου που αναρτήθηκε στο ΦΕΚ καθιστά σαφές ότι θα έχει διάρκεια ως τις 31 Δεκεμβρίου 2018.

Αναλυτικά στο ΦΕΚ Αρ. Φύλλου Α΄115/29.06.2018 αναφέρονται τα εξής:

"ΠΡΑΞΕΙΣ ΝΟΜΟΘΕΤΙΚΟΥ

ΠΕΡΙΕΧΟΜΕΝΟΥ



Παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο.



Ο ΠΡΟΕΔΡΟΣ

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ



Έχοντας υπόψη:



1. Την παράγραφο 1 του άρθρου 44 του Συντάγματος.



2. Την έκτακτη περίπτωση της εξαιρετικά επείγουσας και απρόβλεπτης ανάγκης αντιμετώπισης των συνεπειών του προσφυγικού σε νησιά του Αιγαίου με παράταση της προθεσμίας που προβλέπεται στην παρ. 4 του άρθρου 21 του ν. 2859/2000 (Α΄ 248), όπως αντικαταστάθηκε με την παρ. 1 του άρθρου 74 του ν. 4509/2017 (Α΄ 201).



3. Τη σχετική πρόταση του Υπουργικού Συμβουλίου,



αποφασίζουμε:



Άρθρο Πρώτο



Η παρ. 4 του άρθρου 21 του ν. 2859/2000 (Α΄ 248), όπως αντικαταστάθηκε με την παρ. 1 του άρθρου 74 του ν. 4509/2017 (Α΄ 201), αντικαθίσταται ως εξής:



"4. Μέχρι 31.12.2018 για τα νησιά Λέρο, Λέσβο, Κω, Σάμο και Χίο, οι συντελεστές του φόρου μειώνονται κατά τριάντα τοις εκατό (30%), εφόσον πρόκειται για αγαθά τα οποία, κατά το χρόνο που ο φόρος γίνεται απαιτητός:



α) βρίσκονται στα νησιά αυτά και παραδίδονται από υποκείμενο στο φόρο που είναι εγκατεστημένο στα νησιά αυτά,

β) πωλούνται με προορισμό τα νησιά αυτά από υποκείμενο στο φόρο, εγκατεστημένο σε οποιοδήποτε μέρος του εσωτερικού της χώρας, προς αγοραστή υποκείμενο ή προς μη υποκείμενο στο φόρο νομικό πρόσωπο, εγκατεστημένο στα νησιά αυτά,

γ) αποστέλλονται ή μεταφέρονται προς υποκείμενο στο φόρο ή προς μη υποκείμενο στο φόρο νομικό πρόσωπο που είναι εγκατεστημένο στα νησιά αυτά, στα πλαίσια της ενδοκοινοτικής απόκτησης αγαθών,

δ) εισάγονται στα νησιά αυτά.



Η πιο πάνω μείωση των συντελεστών δεν ισχύει για τα καπνοβιομηχανικά προϊόντα και τα μεταφορικά μέσα.".



Άρθρο Δεύτερο



Η ισχύς της παρούσας, η οποία θα κυρωθεί νομοθετικά κατά το άρθρο 44 παράγραφος 1 του Συντάγματος, αρχίζει από τη δημοσίευσή της στην Εφημερίδα της Κυβερνήσεως.



Αθήνα, 29 Ιουνίου 2018



Ο Πρόεδρος της Δημοκρατίας



ΠΡΟΚΟΠΙΟΣ Β. ΠΑΥΛΟΠΟΥΛΟΣ



Ο Πρωθυπουργός



ΑΛΕΞΙΟΣ Π. ΤΣΙΠΡΑΣ".

Τι απαντά το κυβερνητικό στρατόπεδο

Σύμφωνα με αρμόδιες πηγές, η εν λόγω ρύθμιση είναι έκτακτου χαρακτήρα, γίνεται με πράξη νομοθετικού περιεχομένου, εξού και έχει χρονική διάρκεια έξι μηνών.

Οι ίδιες πηγές μάλιστα, αναφέρουν ότι θα παίρνει παρατάσεις και θα ανανεώνεται η χρονική διάρκεια του μέτρου, ανάλογα και με την εξέλιξη της προσφυγικής κρίσης.

Οι μειωμένοι συντελεστές

Υπενθυμίζεται πως οι συντελεστές του ΦΠΑ για τα πέντε νησιά διαμορφώνονται αντίστοιχα σε 17% (κανονικός συντελεστής ΦΠΑ 24%), 9% (μειωμένος συντελεστής 13%) και 4% (υπερμειωμένος 6%) .



*Διαβάστε στη στήλη Σχετικά Αρχεία το ΦΕΚ για την παράταση του μειωμένου ΦΠΑ στα νησιά.

**Διαβάστε ακόμα:

- Τσίπρας: Η πολιτεία στηρίζει έμπρακτα τη νησιωτικότητα

- Μιχαηλίδης (ΣΥΡΙΖΑ): Επ' αόριστον θα ισχύσει η μείωση του ΦΠΑ στα νησιά πρώτης γραμμής